CELEX: 32011R0263
Language: el
Date: 2011-03-17 00:00:00
Title: Κανονισμός (ΕΕ) αριθ. 263/2011 της Επιτροπής, της 17ης Μαρτίου 2011 , για την εφαρμογή του κανονισμού (ΕΚ) αριθ. 458/2007 του Ευρωπαϊκού Κοινοβουλίου και του Συμβουλίου σχετικά με το ευρωπαϊκό σύστημα ολοκληρωμένων στατιστικών κοινωνικής προστασίας (Esspros) όσον αφορά την έναρξη πλήρους συλλογής στοιχείων για το τμήμα του Esspros που αφορά τις καθαρές παροχές κοινωνικής προστασίας  Κείμενο που παρουσιάζει ενδιαφέρον για τον ΕΟΧ

18.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 71/4
            
         ΚΑΝΟΝΙΣΜΌΣ (ΕΕ) αριθ. 263/2011 ΤΗΣ ΕΠΙΤΡΟΠΉΣ
   της 17ης Μαρτίου 2011
   για την εφαρμογή του κανονισμού (ΕΚ) αριθ. 458/2007 του Ευρωπαϊκού Κοινοβουλίου και του Συμβουλίου σχετικά με το ευρωπαϊκό σύστημα ολοκληρωμένων στατιστικών κοινωνικής προστασίας (Esspros) όσον αφορά την έναρξη πλήρους συλλογής στοιχείων για το τμήμα του Esspros που αφορά τις καθαρές παροχές κοινωνικής προστασίας
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 458/2007 του Ευρωπαϊκού Κοινοβουλίου και του Συμβουλίου, της 25ης Απριλίου 2007, σχετικά με το ευρωπαϊκό σύστημα ολοκληρωμένων στατιστικών κοινωνικής προστασίας (Esspros) (1), και ιδίως το άρθρο 5 παράγραφος 2 και το άρθρο 7 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 458/2007 θέσπισε ένα μεθοδολογικό πλαίσιο που πρέπει να χρησιμοποιείται για την κατάρτιση στατιστικών σε συγκρίσιμη βάση προς όφελος της Ευρωπαϊκής Ένωσης και, επίσης, καθόρισε χρονικά όρια για τη διαβίβαση και τη διάδοση των στατιστικών που καταρτίζονται σύμφωνα με το ευρωπαϊκό σύστημα ολοκληρωμένων στατιστικών κοινωνικής προστασίας (εφεξής «Esspros»).
            
         
               (2)
            
            
               Σύμφωνα με το άρθρο 5 παράγραφος 1 του κανονισμού (ΕΚ) αριθ. 458/2007, η πιλοτική συλλογή στοιχείων για το 2005 πραγματοποιήθηκε σε όλα τα κράτη μέλη με σκοπό την καθιέρωση ενός τμήματος για τις καθαρές παροχές κοινωνικής προστασίας.
            
         
               (3)
            
            
               Από τη σύνθεση των εθνικών πιλοτικών συλλογών στοιχείων φάνηκε ότι το αποτέλεσμα ενός πολύ μεγάλου μέρους πιλοτικών μελετών ήταν θετικό, οπότε θα πρέπει να θεσπιστούν τα μέτρα εφαρμογής που απαιτούνται για την έναρξη πλήρους συλλογής στοιχείων σχετικά με τις καθαρές παροχές κοινωνικής προστασίας.
            
         
               (4)
            
            
               Το τμήμα που αφορά τις καθαρές παροχές κοινωνικής προστασίας πρέπει να διαμορφωθεί με τη χρήση της περιορισμένης προσέγγισης, ώστε να καλύπτεται ο ίδιος πληθυσμός δικαιούχων ακαθάριστων παροχών κοινωνικής προστασίας με αυτόν για τον οποίο συλλέγονται στοιχεία στο κεντρικό τμήμα του Esspros.
            
         
               (5)
            
            
               Σύμφωνα με το άρθρο 7 παράγραφος 3 του κανονισμού (ΕΚ) αριθ. 458/2007, θα πρέπει να θεσπιστούν μέτρα εφαρμογής που αφορούν το πρώτο έτος συλλογής πλήρων στοιχείων και μέτρα που αφορούν τη λεπτομερή ταξινόμηση των καλυπτόμενων στοιχείων, τους ορισμούς που πρέπει να χρησιμοποιούνται και τους κανόνες διάδοσης σχετικά με το τμήμα που αφορά τις καθαρές παροχές κοινωνικής προστασίας.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Τα κράτη μέλη διαβιβάζουν στην Επιτροπή (Eurostat) ετησίως στοιχεία σχετικά με το τμήμα του Esspros που αφορά τις καθαρές παροχές κοινωνικής προστασίας. Η περίοδος αναφοράς είναι το ημερολογιακό έτος.
   2.   Η προθεσμία για τη διαβίβαση των στοιχείων για το έτος Ν, μαζί με οποιαδήποτε αναθεώρηση των στοιχείων των προηγουμένων ετών, είναι η 31η Δεκεμβρίου του έτους Ν + 2.
   3.   Το πρώτο έτος αναφοράς για το οποίο συλλέγονται πλήρη στοιχεία για τις καθαρές παροχές κοινωνικής προστασίας είναι το 2010.
   Άρθρο 2
   1.   Οι ορισμοί που εφαρμόζονται στο τμήμα που αφορά τις καθαρές παροχές κοινωνικής προστασίας παρατίθενται στο παράρτημα I.
   2.   Οι λεπτομερείς ταξινομήσεις που πρέπει να χρησιμοποιούνται στο τμήμα που αφορά τις καθαρές παροχές κοινωνικής προστασίας παρατίθεντται στο παράρτημα II.
   3.   Τα κριτήρια για τη διάδοση των στοιχείων σχετικά με το τμήμα που αφορά τις καθαρές παροχές κοινωνικής προστασίας παρατίθενται στο παράρτημα III.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Μαρτίου 2011.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 113 της 30.4.2007, σ. 3.
   
      ΠΑΡΑΡΤΗΜΑ I
      
         Ορισμοί για το τμήμα που αφορά τις καθαρές παροχές κοινωνικής προστασίας
      
      
                  1.
               
               
                  Ισχύουν οι ορισμοί που προβλέπονται στο άρθρο 2 του κανονισμού (ΕΚ) αριθ. 458/2007.
               
            
                  2.
               
               
                  Ισχύουν οι ορισμοί που παρατίθενται στο σημείο «1.3. Δαπάνες των συστημάτων κοινωνικής προστασίας» του παραρτήματος I του κανονισμού (ΕΚ) αριθ. 10/2008 της Επιτροπής (1).
               
            
                  3.
               
               
                  Για τους σκοπούς του παρόντος κανονισμού ισχύουν οι ακόλουθοι ορισμοί:
                  
                              3.1.
                           
                           
                              Ως «καθαρές παροχές κοινωνικής προστασίας - περιορισμένη προσέγγιση» νοούνται οι κοινωνικές παροχές χωρίς τους φόρους και τις κοινωνικές εισφορές που καταβάλλονται επί των κοινωνικών παροχών σε χρήμα από τον παραλήπτη τους και αφού προστεθούν οι υπολειπόμενες φορολογικές ελαφρύνσεις, εάν υπάρχουν, σύμφωνα με τον τύπο:
                              Καθαρές κοινωνικές παροχές (περιορισμένη προσέγγιση) = ακαθάριστες παροχές κοινωνικής προστασίας* (1-ΜΑΦΣ-ΜΑΣΚΕ) + υπολειπόμενες φορολογικές ελαφρύνσεις
                              οι υπολειπόμενες φορολογικές ελαφρύνσεις πρέπει να εισαχθούν στον υπολογισμό των καθαρών κοινωνικών παροχών μόνο αν δεν υπολογίζονται άμεσα στους ΜΑΦΣ και/ή ΜΑΣΚΕ.
                           
                        
                              3.2.
                           
                           
                              Ως «μέσος αναλυτικός φορολογικός συντελεστής (ΜΑΦΣ) για μια παροχή (ή ομάδα παροχών)» νοείται το ποσό των φόρων που καταβάλλεται επί της παροχής αυτής από τους παραλήπτες, διαιρούμενο με το συνολικό έσοδο από την εν λόγω παροχή (δηλαδή, τις ληφθείσες ακαθάριστες παροχές).
                           
                        
                              3.3.
                           
                           
                              Ως «μέσος αναλυτικός συντελεστής κοινωνικής εισφοράς (ΜΑΣΚΕ) για μια παροχή (ή ομάδα παροχών)» νοείται το ποσό των κοινωνικών εισφορών που καταβάλλεται επί της παροχής αυτής από τους παραλήπτες, διαιρούμενο με το συνολικό έσοδο από την εν λόγω παροχή (δηλαδή, τις ληφθείσες ακαθάριστες παροχές).
                           
                        
                              3.4.
                           
                           
                              Ως «υπολειπόμενη φορολογική ελάφρυνση» νοείται το μέρος της συνολικής αξίας μιας φορολογικής παροχής που έχει σχέση με την ελάφρυνση από εισφορές επί των κοινωνικών παροχών (σε αντίθεση με το μέρος που αφορά την ελάφρυνση από εισφορές που εφαρμόζονται σε άλλες μορφές εσόδων).
                           
                        
            
                  4.
               
               
                  Οι λεπτομερείς ορισμοί που πρέπει να χρησιμοποιούνται για την εφαρμογή του παρόντος κανονισμού περιέχονται στο εγχειρίδιο Esspros που συντάχθηκε από την Επιτροπή σε συνεργασία με τα κράτη μέλη.
               
            
         (1)  ΕΕ L 5 της 9.1.2008, σ. 3.
   
   
      ΠΑΡΑΡΤΗΜΑ II
      
         Λεπτομερείς ταξινομήσεις σχετικά με το τμήμα που αφορά τις καθαρές παροχές κοινωνικής προστασίας
      
      
                  1.
               
               
                  Οι παροχές κοινωνικής προστασίας υποδιαιρούνται σε παροχές που εξαρτώνται από το εισόδημα και σε παροχές που δεν εξαρτώνται από το εισόδημα. Η ταξινόμηση των παροχών κοινωνικής προστασίας παρέχει περισσότερες λεπτομέρειες, ανάλογα με το αν οι παροχές χορηγούνται σε χρήμα ως περιοδικές ή ως πληρωμές κατ’ αποκοπήν:
                  
                              —
                           
                           
                              παροχές κοινωνικής προστασίας,
                           
                        
                              —
                           
                           
                              παροχές κοινωνικής προστασίας, μη εξαρτώμενες από το εισόδημα,
                           
                        
                              —
                           
                           
                              παροχές σε χρήμα, μη εξαρτώμενες από το εισόδημα,
                           
                        
                              —
                           
                           
                              περιοδικές παροχές σε χρήμα, μη εξαρτώμενες από το εισόδημα,
                           
                        
                              —
                           
                           
                              κατ’ αποκοπήν παροχές σε χρήμα, μη εξαρτώμενες από το εισόδημα,
                           
                        
                              —
                           
                           
                              παροχές κοινωνικής προστασίας, εξαρτώμενες από το εισόδημα,
                           
                        
                              —
                           
                           
                              παροχές σε χρήμα, εξαρτώμενες από το εισόδημα,
                           
                        
                              —
                           
                           
                              περιοδικές παροχές σε χρήμα, εξαρτώμενες από το εισόδημα,
                           
                        
                              —
                           
                           
                              κατ’ αποκοπήν παροχές σε χρήμα, εξαρτώμενες από το εισόδημα.
                           
                        
            
                  2.
               
               
                  Οι παροχές υποδιαιρούνται ανάλογα με τη λειτουργία, όπως προβλέπεται στο άρθρο 2 στοιχείο β) του κανονισμού (ΕΚ) αριθ. 458/2007. Αυτή η λεπτομερής ταξινόμηση συγκεντρώνεται στην ταξινόμηση πρώτου επιπέδου ως εξής:
                  
                              —
                           
                           
                              ασθένεια/υγειονομική περίθαλψη,
                           
                        
                              —
                           
                           
                              αναπηρία,
                           
                        
                              —
                           
                           
                              γήρας,
                           
                        
                              —
                           
                           
                              επιζώντες,
                           
                        
                              —
                           
                           
                              οικογένεια/τέκνα,
                           
                        
                              —
                           
                           
                              ανεργία,
                           
                        
                              —
                           
                           
                              στέγαση,
                           
                        
                              —
                           
                           
                              κοινωνικός αποκλεισμός (που δεν κατατάσσεται αλλού).
                           
                        
            
   
      ΠΑΡΑΡΤΗΜΑ III
      
         Κριτήρια για τη διάδοση των στοιχείων σχετικά με το τμήμα που αφορά τις καθαρές παροχές κοινωνικής προστασίας
      
      
                  1.
               
               
                  Η Εurostat δημοσιεύει πληροφορίες ανά κράτος μέλος, μόνο αφού έχει συλλέξει συγκεντρωτικά στοιχεία για τα συστήματα, σχετικά με τα ακόλουθα τουλάχιστον θέματα:
                  
                              —
                           
                           
                              συνολικές καθαρές παροχές κοινωνικής προστασίας,
                           
                        
                              —
                           
                           
                              ποσοστό παροχών κοινωνικής προστασίας που υπόκεινται σε φόρους και/ή κοινωνικές εισφορές,
                           
                        
                              —
                           
                           
                              καθαρές παροχές κοινωνικής προστασίας ανά λειτουργία,
                           
                        
                              —
                           
                           
                              παροχές εξαρτώμενες από το εισόδημα έναντι παροχών μη εξαρτώμενων από το εισόδημα.
                           
                        
            
                  2.
               
               
                  Η Επιτροπή (Eurostat) διαβιβάζει, έπειτα από σχετική αίτηση, τα λεπτομερή στοιχεία ανά σύστημα και ανά κράτος μέλος σε συγκεκριμένους χρήστες (εθνικές αρχές που συλλέγουν τα στοιχεία Esspros, διοικητικά τμήματα της Επιτροπής και διεθνείς οργανισμοί).
               
            
                  3.
               
               
                  Εάν το ενδιαφερόμενο κράτος μέλος συμφωνεί για την πλήρη διάδοση των στοιχείων, επιτρέπεται στους συγκεκριμένους χρήστες να δημοσιεύσουν τα στοιχεία ανά σύστημα.
               
            
                  4.
               
               
                  Εάν το ενδιαφερόμενο κράτος μέλος δεν συμφωνεί για την πλήρη διάδοση των στοιχείων, επιτρέπεται στους συγκεκριμένους χρήστες να δημοσιεύσουν συγκεντρωτικά στοιχεία ανά σύστημα. Η συγκέντρωση των στοιχείων ανά σύστημα πρέπει να συμμορφώνεται με τους κανόνες διάδοσης που έχει θεσπίσει το οικείο κράτος μέλος.